თეოდორ სინდიკუბუაბო

თეოდორ სინდიკუბუაბო (დ. 1928 — გ. 1998 ) — რუანდელი პოლიტიკოსი, რომელიც რუანდის პრეზიდენტის მოვალეობას ასრულებდა რუანდის გენოციდის დროს, 1994 წლის 8 აპრილიდან 19 ივლისამდე. მანამდე, 1988–1994 წლებში, იგი იკავებდა რუანდის საკანონმდებლო ორგანოს — ეროვნული განვითარების საბჭოს — პრეზიდენტის თანამდებობას.

სინდიკუბუაბო დაიბადა ქალაქ ბუტარეს (წარსულში ეწოდებოდა ასტრიდა, რუანდა-ურუნდის ტერიტორიაზე, ამჟამად რუანდის სამხრეთი პროვინცია) სოფელ შიანდას დასახლება ზივუში. მისი მშობლები, ზაქარი სემუტვა და ჯუდიტ ნიირამანდა, ჰუტუს ეთნიკურ ჯგუფს მიეკუთვნებოდნენ. სინდიკუბუაბომ სამედიცინო განათლება მიიღო და პრეზიდენტ კაიბანდას ადმინისტრაციაში ჯანდაცვის მინისტრის თანამდებობას იკავებდა. ჟუვენალ ჰაბიარიმანას მიერ ხელისუფლების ხელში ჩაგდების შემდეგ, სინდიკუბუაბო კიგალის ცენტრალურ საავადმყოფოში პედიატრად მუშაობდა. მოგვიანებით იგი პოლიტიკას დაუბრუნდა, როგორც პარლამენტის დეპუტატი.

1994 წლის 6 აპრილს პრეზიდენტ ჰაბიარიმანას, ხოლო 7 აპრილს პრემიერ-მინისტრ აგათა უვილინგიიმანას მკვლელობისთანავე, პოლკოვნიკ თეონესტე ბაგოსორას მიერ კონტროლირებადმა „კრიზისულმა კომიტეტმა“ სინდიკუბუაბო პრეზიდენტის მოვალეობის შემსრულებლად დანიშნა; იგი სახელმწიფოს მეთაური იყო მთელი გენოციდის განმავლობაში. 1994 წლის 19 აპრილს, ბუტარეს ახალი პრეფექტის (გუბერნატორის) დანიშვნის ცერემონიაზე, სინდიკუბუაბომ წარმოთქვა ამჟამად უკვე სამარცხვინოდ ცნობილი სიტყვა, რომელიც ეროვნული რადიოთი გადაიცა. სიტყვით გამოსვლისას მან შეურაცხყოფა მიაყენა მათ, ვინც არ „მუშაობდა“ (რაც ტუტსების დახოცვის ევფემიზმს წარმოადგენდა) და მოუწოდა: „გაეცალეთ გზიდან და მოგვეცით მუშაობის საშუალება“. 29 აპრილს იგი დაბრუნდა ბუტარეში და მოსახლეობას განუცხადა, რომ იქ ტუტსების მკვლელობის პროცესის ზედამხედველობისთვის იმყოფებოდა. 18 მაისს კიბუეს პრეფექტურაში ვიზიტისას მან მოსახლეობას მიულოცა „მუშაობის“ წარმატებით შესრულება.

თავისი სამედიცინო ცოდნის გამოყენებით, იგი სამხედროებს აძლევდა რეკომენდაციას, თუ საუღლე ვენის რომელ მონაკვეთზე უნდა მიეყენებინათ ჭრილობა გარდაუვალი სიკვდილის გამოსაწვევად.

მას შემდეგ, რაც რუანდის პატრიოტულმა ფრონტმა (RPF) ქვეყანაზე კონტროლი დაამყარა და გენოციდი დაასრულა, სინდიკუბუაბო გაიქცა ზაირში (ამჟამად კონგოს დემოკრატიული რესპუბლიკა), სადაც ემიგრაციაში, ქალაქ ბუკავუში ცხოვრობდა. 1995 წლის აპრილში მან დააფუძნა ორგანიზაცია „რესპუბლიკური გაერთიანება რუანდაში დემოკრატიისთვის“ (RDR), რომლის მიზანიც RPF-ის რეჟიმის პირობებში მყოფ რუანდაზე თავდასხმა იყო. თავდაპირველად გავრცელდა ინფორმაცია, რომ იგი 1996 წლის ნოემბერში, კონგოს პირველი ომის დაწყებისას, ბუკავუზე რუანდის სამთავრობო ძალების თავდასხმის დროს დაიღუპა, თუმცა მოგვიანებით გავრცელებული ცნობებით იგი კინშასაში იმყოფებოდა.

საბოლოოდ, 1998 წლის მარტში, იგი საკუთარმა მცველმა მოკლა შანჟი-კალეჰეს ტერიტორიაზე. სინდიკუბუაბოს წინააღმდეგ რუანდის საკითხებზე მომუშავე საერთაშორისო სისხლის სამართლის ტრიბუნალს ბრალი ოფიციალურად არასდროს წაუყენებია.

რესურსები ინტერნეტში
Butare, an 'Intellectual' Town That Outdid Itself, Even in Genocide, 18 February 2005

სქოლიო

კატეგორია:დაბადებული 1928
კატეგორია:რუანდელი პოლიტიკოსები
კატეგორია:რუანდის პრეზიდენტები
კატეგორია:გარდაცვლილი 1998